इस पूरे मामले में सट्टेबाज़ी और मैच फिक्सिंग को जैसे बिल्कुल एक कर दिया गया है, जबकि दोनों दो अलग-अलग चीज़ें हैं. कई लोग मानते हैं कि सट्टेबाज़ी को भारत में जायज बना देना चाहिए. इस पक्ष में सबसे अहम दलील यह दी जाती है कि इससे कम से कम सट्टेबाज़ी पर नज़र रखी जा सकेगी. फिलहाल सट्टे का सारा खेल काले पैसे का खेल है जो परदे के पीछे छिप कर चलाया जाता है. इस वजह से इसमें अंडरवर्ल्ड की भूमिका बहुत बड़ी है. चूंकि ऐसे कुछ गिने-चुने लोगों का सैकड़ों करोड़ रुपया दांव पर लगे होते हैं इसलिए खेल में मैच फिक्सिंग या स्पॉट फिक्सिंग जैसी चीजों की गुंजाइशें ज्यादा होती हैं.